"อุ๋ย" พอใจ กนง.ลดดอกเบี้ยทำค่าบาทอ่อน
รองนายกฯพอใจกนง.ลดดอกเบี้ยทำค่าบาทอ่อนช่วยส่งออก แบ่งรับแบ่งสู้มีส่วนช่วยกระตุ้นเศรษฐกิจ  แต่ยังหวังเศรษฐกิจปีนี้โต 4%
12 มี.ค. 2558

รองนายกฯพอใจกนง.ลดดอกเบี้ยทำค่าบาทอ่อนช่วยส่งออก แบ่งรับแบ่งสู้มีส่วนช่วยกระตุ้นเศรษฐกิจ  แต่ยังหวังเศรษฐกิจปีนี้โต 4%
ม.ร.ว.ปรีดิยาธร เทวกุล รองนายกรัฐมนตรีกล่าวถึงการปรับลดอัตราดอกเบี้ยนโยบายของคณะกรรมการนโยบายการเงิน(กนง.)ลง 0.25% จาก 2%เหลือ1.75%ว่าจะช่วยอุตสาหกรรมส่งออกของไทยเพราะการลดอัตราดอกเบี้ยจะทำให้ค่าเงินบาทอ่อนลงและจะมีส่วนช่วยกระตุ้นเศรษฐกิจได้บ้างเพราะเมื่ออัตราดอกเบี้ยปรับลงทำให้ค่าเงินบาทไม่แพงทำให้มีความหวัง อย่างไรก็ตามปัจจัยหลักที่จะทำให้การส่งออกดีขึ้นอยู่ที่เศรษฐกิจของประเทศคู่ค้า ในตอนนี้ทั้ง ยุโรป จีน ญี่ปุ่น ซึ่งยังไม่ฟื้นตัว
ม.ร.ว.ปรีดิยาธรกล่าวว่าไม่น่าห่วงเรื่องการลดลงของอัตราดอกเบี้ยจะทำให้เงินทุนไหลออกส่วนที่มองกันว่าลดน้อยเกินไปหรือไม่นั้นต้องมองว่าการลดอัตราดอกเบี้ยนโยบายนั้นจะไม่ส่งผลในทันทีแต่สิ่งที่น่าสนใจคือการส่งสัญญาณที่ดีของกนง.ที่จะมีการติดตามภาวะเศรษฐกิจของไทยและจะใช้นโยบายการเงินเป็นเครื่องมือในการสนับสนุนการเติบโตของเศรษฐกิจ 
ขณะที่การใช้จ่ายภาครัฐในส่วนของงบที่จะกระตุ้นเศรษฐกิจเห็นทิศทางว่าเริ่มดีขึ้นหลังจากได้ปรับมาตรการต่างๆเช่นในส่วนของงบประมาณที่ใช้ในมาตรการกระตุ้นเศรษฐกิจวงเงิน 23,000ล้านบาทซึ่งส่วนใหญ่เป็นโครงการขนาดเล็กเช่นการซ่อมโรงเรียนและสถานีอนามัยจะลงนามในสัญญาก่อสร้างของทุกโครงการให้แล้วเสร็จในเดือนมี.ค.นี้สำหรับการลงทุนของเอกชนก็มีแนวโน้มที่จะเริ่มต้นลงทุนเพิ่มแล้วจากตัวเลขนำเข้าสินค้าวัตถุดิบที่เพิ่มขึ้นแต่ในส่วนนี้อาจจะต้องใช้เวลา
“การบริโภคในเดือนก.พ.มีสัญญาณที่ดีดูจากยอดการเก็บภาษีมูลค่าเพิ่ม(แวต)ที่เก็บได้สูงกว่าในช่วงเดียวกันของปีที่แล้ว แม้ยังไม่สูงมากแต่เป็นการเพิ่มขึ้นอย่างต่อเนื่อง ซึ่งจะเห็นทิศทางที่ชัดเจนขึ้นของการเพิ่มขึ้นของแวตในเดือนพ.ค. ส่วนเดือนเม.ย. อาจจะไม่เพิ่มสูงมากเพราะเป็นช่วงที่มีวันหยุดยาวซึ่งด้วยปัจจัยของการใช้จ่ายภาครัฐการบริโภคภาคเอกชนทำให้ยังมีความหวังว่าจะสามารถผลักดันให้เศรษฐกิจเติบโตได้ 4%  ในปีนี้”
อย่างไรก็ตามขณะนี้รัฐบาลพยายามเร่งงานในทุกด้านเช่นการประชุมของคณะกรรมการเตรียมการด้านดิจิตอลเพื่อเศรษฐกิจและสังคมจะประชุมนัดแรกในวันที่  18 มี.ค.นี้เพี่อผลักดันแผนงานต่างๆให้ได้ภายในปีนี้เช่นการลงทุนในเรื่องบรอดแบนด์การทำศูนย์ข้อมูลกลางหรือดาต้าเซ็นเตอร์ ส่วนการลงทุนในโครงการทวายนั้นคาดว่าจะลงนามในสัญญาเพื่อดำเนินการโครงการระยะแรกได้ในเดือนมิ.ย.นี้หลังจากนั้นจะรีบดำเนินโครงการในระยะที่สองทันที ซึ่งประเทศไทยจะปล่อยกู้ในโครงการสร้างถนนจากชายแดนไทยไปยังโครงการทวาย โดยจะไม่รอการพิจารณาเงินกู้ดอกเบี้ยต่ำของ เพื่อให้การสร้างถนนสามารถดำเนินการไปได้เลย